Corpus inscriptionum Latinarum

***Corpus inscriptionum Latinarum*** (), skraćeno ***CIL***, naziv je obimne zbirke drevnih natpisa na latinskom jeziku, koja predstavlja merodavan izvor za dokumentovanje sačuvanih epigrafskih spomenika iz antike. Javni i privatni naslovi doprinose osvetljavanju svih aspekata rimske istorije i života u antičkom Rimu. *Corpus* se sve vreme ažurira novim podacima te se objavljuju nova izdanja i dodaci.

CIL se odnosi i na organizaciju u okviru Berlinsko-brandenburške akademije nauka koja je odgovorna za sakupljanje podataka o latinskim natpisima i objavljivanje tih natpisa. Tu je organizaciju 1853. osnovao Theodor Mommsen.

## Cilj

*CIL* obuhvata sve latinske natpise pronađene bilo gde na teritoriji Rimskog carstva te ih sortira po geografskim i sistemskim kriterijima. U ranijim tomovima prikupljene su i objavljene merodavne verzije svih natpisa poznatih u njihovo doba, od kojih su mnogi prethodno bili objavljeni u dugom nizu različitih publikacija. Opis uključuje sliku izvornog natpisa, ako je dostupna, zatim crtež koji prikazuje slova u njihovoj originalnoj veličini i položaju, kao i tumačenje u kojem se rekonstruišu skraćenice i reči koje nedostaju, te opis pitanja i problema vezanih na određeni natpis. *CIL* se štampa na latinskom.

## Počeci
Godine 1847. u Berlinu je osnovan jedan odbor s ciljem da se objavi sređena zbirka latinskih natpisa, koje su tokom prethodnih vekova na komad objavljivale stotine filologa i drugih naučnika. Vodeću ulogu u tom odboru igrao je Theodor Mommsen, koji je uredio nekoliko tomova koji su obrađivali natpise iz Italije. Veliki deo posla sastojao se u ličnom obilasku lokacija i spomenika, kako bi se izradila što vernija kopija originalnog natpisa. U slučajevima gde se ranije citirani natpis više nije mogao pronaći autori su pokušali da tačan tekst utvrde poređenjem verzija tog natpisa koje su objavljenje u delima ranijih autora koji su original videli. Prvi tom pojavio se 1853.

## Sadašnji status
*CIL* se danas sastoji od 17 tomova, štampanih u oko 70 delova, u kojima je zabeleženo ukupno oko 180.000 natpisa. U 13 dodatnih tomova objavljene su tablice i posebni indeksi. Prvi tom, u dve sekcije, obrađuje najstarije natpise, sve do kraja Rimske republike; tomovi od II do XIV podeljeni su geografski, prema oblastima u kojima su pronađeni natpisi koje obrađuju. Ostali tomovi pokrivaju druge teme. Na primer, tom XVII u celosti je posvećen miljokazima. Planiran je XVIII tom, u kojem će biti prikupljeni stihovani latinski natpisi *(Carmina latina epigraphica)*. Dvotomni "indeks brojeva", koji povezuje brojeve natpisa s brojevima odgovarajućeg toma, objavljen je 2003.

Berlinsko-brandenburška akademija nauka nastavlja s ažuriranjem i objavljivanjem *Corpusa*.

### Sadržaj

* Tom I (u 2 dela, drugi deo u 4 izdanja): natpisi od najstarijeg doba do Cezarove smrti (objavljen 1893‒1986)
* Tom II (u 2 dela) – natpisi iz Hispanije (1. deo objavljen 1869, 2. deo – četiri izdanja 1995)
* Tom III (u 2 dela) – natpisi iz rimskog Egipta, Azije, Ilirika (1873) + dopuna (2 dela, 5 izdanja)
* Tom IV – grafiti iz Pompeja, Herkulaneja i Stabija (1871) + dopuna u 3 dela
* Tom V – natpisi iz Cisalpijske Galije (1. deo 1872, 2. deo 1877)
* Tom VI – natpisi iz grada Rima (8 delova, 1876–2000)
* Tom VII – natpisi iz Britanije (1873)
* Tom VIII – natpisi iz Afrika (2 dela, 1881) + 5 izdanja s dopunama
* Tom IX – natpisi iz Italije (Kalabrija, Apulija, Samnij, Sabinjani, Piceni), 1883
* Tom X – natpisi iz Italije (Brutij, Lukanija, Kampanija, Sicilija, Sardinija), 1883
* Tom XI – natpisi iz Italije (Emilia-Romagna, Etrurija, Umbrija) – 2 dela (1888–1926)
* Tom XII – natpisi iz Narbonske Galije (1888)
* Tom XIII – natpisi iz Galije i Germanije (5 delova, 1899–1943)
* Tom XIV – natpisi iz drevbog Lacija (1887, dopuna 1930)
* Tom XV ― natpisi iz grada Rima (natpisi na predmetima) ― 2 dela (1891–1899)
* Tom XVI – vojne diplome (1936, dopuna 1955)
* Tom XVII – miljokazi (3 dela, 1986)

## Povezano
* Epigrafija
* Corpus inscriptionum Graecarum
* Inscriptiones Graecae
* Inscriptiones Latinae selectae
* Corpus inscriptionum Etruscarum
* Corpus inscriptionum et monumentorum religionis mithriacae

## Reference

## Vanjske veze

* 
* 
*